b'\n_START_ARTICLE_\nLauri Toivonen\n_START_PARAGRAPH_\nLauri Adolf Toivonen (K\xc3\xa4ytti Saksassa peitenime\xc3\xa4 Vaara), (18. huhtikuuta 1894 Helsinki \xe2\x80\x93 31. joulukuuta 1922) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n sai sotilaskoulutuksensa ensimm\xc3\xa4isen maailmansodan aikana Saksassa, miss\xc3\xa4 h\xc3\xa4n sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan Valkoisessa armeijassa joukkueen varajohtajana ratsuv\xc3\xa4ess\xc3\xa4.\n_START_SECTION_\nPerhetausta ja koulutus\n_START_PARAGRAPH_\nToivosen vanhemmat olivat kauppias Adolf Toivonen ja Hilma Amalia Kortman. Toivonen k\xc3\xa4vi viisi luokkaa Helsingin suomalaista lyseota.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nToivonen liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 4. komppaniaan 10. tammikuuta 1916, josta h\xc3\xa4net siirrettiin my\xc3\xb6hemmin pataljoonaan perustettuun ratsuosastoon. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nToivonen saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana varavahtimestariksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueen varajohtajaksi Karjalan ratsuj\xc3\xa4\xc3\xa4k\xc3\xa4rirykmentin 3. eskadroonan t\xc3\xa4ydennysjoukkueeseen.'